新樂府 華原磬	刺樂工非其人也
作者：白居易
朝代：唐

paragraphs: 華原磬，華原磬，古人不聽今人聽。
泗濱石，泗濱石，今人不擊古人擊。
今人古人何不同？用之舍之由樂工。
樂工雖在耳如壁，不分清濁即爲聾。
棃園弟子調律呂，知有新聲不如古。
古稱浮磬出泗濱，立辨致死聲感人。
宮懸一聽華原石，君心遂忘封疆臣。
果然胡寇從燕起，武臣少肯封疆死。
始知樂與時政通，豈聽鏗鏘而已矣。
磬襄入海去不歸，長安市兒爲樂師。
華原磬與泗濱石，清濁兩聲誰得知。